和陳天予卜居二首  其一
作者：吳芾
朝代：宋

paragraphs: 夫子有直氣，聲名重如山。
上書遭放逐，去國知幾年。
傷弓念投林，失水思潛淵。
但期歸里社，問舍仍求田。
迨茲是卜築，占勝郊野間。
梅竹映左右，溪山繞後前。
且欣輪奐美，碧瓦生青烟。
莫歎經營苦，綠鬢成華顛。
君雖欲退處，天豈容久閑。
會起佐明主，四海俱晏然。